ডোনাল্ড ট্রাম্প ছাড়া আর সকলকেই সাপোর্ট করেছিলেন তিনি। কিন্তু জিতলেন সেই ট্রাম্পই! মাইলি সাইরাস তাই আর কান্না আটকাতে পারলেন না। 
ফেসবুকে একটা ভিডিও পোস্ট করেছিলেন মাইলি। সেখানে কাঁদতে কাঁদতে বলেছেন, ‘‘আমি এখনও মনে করি, হিলারির প্রথম মহিলা প্রেসিডেন্ট হওয়া উচিত ছিল... এত জোরদার লড়াই চালিয়েছিলেন উনি! দেশের প্রতি ওঁর ভালবাসাটাকেও বিশ্বাস করি আমি।’’ ট্রাম্পের প্রেসিডেন্ট হওয়াটাকে মেনে নিয়েছেন মাইলি। ‘‘কিন্তু প্লিজ, মানুষকে ভালবাসুন। সহমর্মিতা দেখান। সম্মান করুন। আমিও তাহলে আপনাকে সম্মান করব,’’ ট্রাম্পকে বলেছেন তিনি। ইনস্টাগ্রামেও দুঃখী মুখে ছবি পোস্ট করেছেন।
ট্রাম্পের জয়ের বিরুদ্ধে সোশ্যাল মিডিয়ায় সরব হয়েছেন রিহানা, কেটি পেরি, জেসিকা অ্যালবাও। লেডি গাগা আবার ট্রাম্প টাওয়ারের বাইরেই বিক্ষোভ জানিয়েছেন। ভোটের পুনর্গণনার আবেদন তুলেছেন লিন্ডসে লোহান।